Supersport-stryde tussen katte laat lippe aflek | Maroela Media
Die stryd om die booste sport van die Noorderafdeling se punteleer op Ellispark tussen die Goue Leeus en die Pumas beloof uiters mededingend te wees.
Die tuisspan is tans derde op die punteleer, soos hul ondersteuners graag sal wil glo, bloot omdat hulle 'n wedstryd minder as die res gespeel het.
Die Pumas is bo-aan die punteleer en het op pad daarheen twee keer met die Blou Bulle klaargespeel. Hulle behoort die selfvertroue te hê om 'n bedreiging vir 'n onbedagte Leeuspan in te hou.
♦ In Bloemfontein spring die Cheetahs se Vrystaat-vyftiental en die Luiperds aanmekaar, met die tweede plek in die Sentrale Afdeling die prys.
Die Luiperds was lank die onoorwonne voorloper, maar is in hul vorige twee wedstryde sleg gekwes, en sal moet begin terugveg as hulle 'n faktor in die reeks wil bly. Dieselfde geld vir die Vrystaat wat op sý beurt swak weggespring het.
Die vorige wedstryd tussen die twee spanne het redelik gelykop verloop, en die Luiperds het uiteindelik met 37-32 gewen.
♦ Saterdag se wedstryd tussen die Sharks-vyftiental en die Griffons in Clermont, Durban, en Sondag s'n tussen die OP Kings en die Suidwestelike Distrikte in Mdantsane kan albei strawwe kragmetings oplewer, maar dit gaan bloot om die plek van agteros in hul onderskeie afdelings te ontkom.
♦ Met Namibië se nasionale span op pad na Wêreldrugby se toernooi om die Nasiesbeker in Uruguay, is die Welwitschia-span wat die Blou Bulle Saterdag op die Hoërskool Garsfontein se veld pak, aansienlik swakker as die een wat die Valke se vlerke verlede week geknip het.
Hoe mededingend die span sal wees, sal afhang van hoe gretig die nuwelinge hul kans in groter geselskap aangryp.
♦ Die Westelike Provinsie speel Sondag in Mdantsane teen die Grens, en dit sal grootliks verbaas as die tuisspan die Suiderafdeling se onoorwonne voorloper kan hokslaan.